b'\n_START_ARTICLE_\nAuksas\n_START_SECTION_\nSavyb\xc4\x97s\n_START_PARAGRAPH_\nAuksas yra ry\xc5\xa1kiai geltonas taurusis metalas, d\xc4\x97l priemai\xc5\xa1\xc5\xb3 gali b\xc5\xabti \xc4\xafvairi\xc5\xb3 atspalvi\xc5\xb3 (lydiniuose\xc2\xa0\xe2\x80\x93 nuo vario raudonumo iki sidabri\xc5\xa1kai balto). Yra mink\xc5\xa1tas, t\xc4\x85sus ir kalus: lengvai i\xc5\xa1tempiama aukso viela, i\xc5\xa1plojami plony\xc4\x8diai (per\xc5\xa1vie\xc4\x8diami) lak\xc5\xa1tai (folija). Elektrinis ir \xc5\xa1ilumos laidumas ~30\xc2\xa0% ma\xc5\xbeesnis negu sidabro.\n_START_SECTION_\nS\xc4\x85veika su kitais elementais\n_START_PARAGRAPH_\nKaip ir visi taurieji metalai, auksas atsparus oro, daugelio r\xc5\xabg\xc5\xa1\xc4\x8di\xc5\xb3 ir \xc5\xa1arm\xc5\xb3 veikimui. J\xc4\xaf tirpina karali\xc5\xa1kasis vanduo (koncentruot\xc5\xb3 azoto ir druskos r\xc5\xabg\xc5\xa1\xc4\x8di\xc5\xb3 mi\xc5\xa1inys 1:3), druskos rug\xc5\xa1ties ir laisvo chloro mi\xc5\xa1inys (druskos r\xc5\xabg\xc5\xa1ties ir natrio hipochlorito (NaOCl) tirpalo mi\xc5\xa1inys), seleno r\xc5\xabg\xc5\xa1tis (H\xe2\x82\x82SeO\xe2\x82\x84)._NEWLINE_Kambario temperat\xc5\xabroje auksas tirpsta vandeniniuose cianid\xc5\xb3 tirpaluose\xc2\xa0\xe2\x80\x93 susidaro kompleksin\xc4\x97 druska, pakaitintas auksas reaguoja su chloru ir sudaro aukso (III) chlorid\xc4\x85, su bromu jungiasi kambario temperat\xc5\xabroje._NEWLINE_\xc5\xbdinomi 2 aukso oksidai (Au\xe2\x82\x82O ir Au\xe2\x82\x82O\xe2\x82\x83), kurie susidaro kaitinant aukso hidroksidus, gautus i\xc5\xa1 \xc5\xa1armais veikiam\xc5\xb3 aukso drusk\xc5\xb3. Su kai kuriais junginiais sudaro koloidinius tirpalus. Aurato r\xc5\xabg\xc5\xa1ties HAuO\xe2\x82\x83 druskos (auratai) nepatvar\xc5\xabs._NEWLINE_Metalai ir kiti reduktoriai i\xc5\xa1skiria auks\xc4\x85 i\xc5\xa1 jo drusk\xc5\xb3 tirpal\xc5\xb3. Lydiniai su sidabru, variu, platina ir kitais metalais (aukso lydiniai) labai atspar\xc5\xabs korozijai, plasti\xc5\xa1ki. Su gyvsidabriu auksas sudaro Amalgam\xc4\x85.\n_START_SECTION_\nKitos savyb\xc4\x97s\n_START_PARAGRAPH_\nAukso kristalai kubin\xc4\x97s singonijos, oktaedr\xc5\xb3, kub\xc5\xb3 formos. Metalo blizgesys. Kietumas pagal Moso skal\xc4\x99 2,5-3, lydymosi temperat\xc5\xabra 1064.33,5\xc2\xa0\xc2\xb0C, virimo temperat\xc5\xabra 2855.85\xc2\xa0\xc2\xb0C, tankis 19 320 kg/m\xc2\xb3. \xc5\xbdem\xc4\x97s plutoje aukso yra 4,3\xe2\x88\x9910\xe2\x81\xbb\xe2\x81\xb7\xc2\xa0% mas\xc4\x97s.\n_START_SECTION_\nI\xc5\xa1gavimas\n_START_PARAGRAPH_\nSenov\xc4\x97je auksas buvo gaunamas plaunant auksing\xc4\x85 sm\xc4\x97l\xc4\xaf. Vienas pirm\xc5\xb3j\xc5\xb3 aukso gavimo b\xc5\xabd\xc5\xb3 buvo toks: avi\xc5\xb3 kailiai su prie j\xc5\xb3 priri\xc5\xa1tais akmenimis b\xc5\xabdavo nuleid\xc5\xbeiami \xc4\xaf up\xc4\x99, ant j\xc5\xb3 pilamas auksingas sm\xc4\x97lis. Lengvos aukso smiltys nutek\xc4\x97davo su vandeniu, sunkesni ir didesni metalo gabal\xc4\x97liai likdavo vilnose. Kailius su juose esan\xc4\x8diu auksu sudegindavo, pelenus suberdavo \xc4\xaf indus ir plaudavo vandeniu. Nupylus drumzlin\xc4\x85 vanden\xc4\xaf ant dugno likdavo auksas._NEWLINE_Senov\xc4\x97s Egipte mok\xc4\x97jo i\xc5\xa1gauti auks\xc4\x85 ir i\xc5\xa1 jo dar\xc4\x97 \xc4\xafvairius dirbinius (iki \xc5\xa1i\xc5\xb3 dien\xc5\xb3 i\xc5\xa1liko ne tik \xc4\xafra\xc5\xa1\xc5\xb3 apie Egipto auks\xc4\x85, bet ir tuometini\xc5\xb3 dirbini\xc5\xb3)._NEWLINE_Viduram\xc5\xbeiais i\xc5\xa1mokta i\xc5\xa1skirti auks\xc4\x85 i\xc5\xa1 r\xc5\xabd\xc5\xb3 amalgaminiu b\xc5\xabdu (naudojant gyvsidabr\xc4\xaf) bei gryninti kupeliavimo metodu._NEWLINE_XIX a. imta naudoti ne tokius kenksmingus gamybos b\xc5\xabdus\xc2\xa0\xe2\x80\x93 tirpinim\xc4\x85 chloro vandenyje arba cianiduose. Taip auksas gaunamas ir dabar: susmulkintas r\xc5\xabdos koncentratas veikiamas kalio arba natrio cianid\xc5\xb3 tirpalais, po to nusodinamas cinku arba sorbuojamas onitais. Auksas gryninamas elektrolize arba tirpinant r\xc5\xabg\xc5\xa1tyse._NEWLINE_Lietuvoje auksas monet\xc5\xb3 pavidalu pasirod\xc4\x97 XIV-XV am\xc5\xbeiuje. XV a. \xc4\xaf Vilni\xc5\xb3 atvyko auksakali\xc5\xb3 i\xc5\xa1 Vokietijos. 1495\xc2\xa0m. \xc4\xafkurtas Vilniaus Auksakali\xc5\xb3 Cechas. XVI a. viduryje Vilniuje buvo kalamos monetos: dukatai, portugalai, pusportugaliai. XVI-XIX a. aukso dirbiniai buvo gaminami ir kituose miestuose (Kaune, Klaip\xc4\x97doje, K\xc4\x97dainiuose, Raseiniuose, Ukmerg\xc4\x97je) bei \xc4\xafsive\xc5\xbeami i\xc5\xa1 Lenkijos, Vokietijos ir kit\xc5\xb3 \xc5\xa1ali\xc5\xb3.\n_START_SECTION_\nNaudojimas\n_START_PARAGRAPH_\nAuksas ir jo lydiniai naudojami monet\xc5\xb3 ir juvelyrini\xc5\xb3 dirbini\xc5\xb3, medali\xc5\xb3, dant\xc5\xb3 protez\xc5\xb3, chem. aparat\xc5\xabros gamybai. Radiotechnikoje ir elektronikoje naudojami auksu padengti kontaktai ir laidai, izotopu \xc2\xb9\xe2\x81\xb9\xe2\x81\xb8Au gydomos v\xc4\x97\xc5\xbein\xc4\x97s ligos._NEWLINE_Auksas ekonomikoje d\xc4\x97l savo savybi\xc5\xb3 (vienalytis, dailus, patvarus, lengvai apdorojamas ir gabenamas, laidus elektrai, atsparus korozijai) turi ypating\xc4\x85 vartojam\xc4\x85j\xc4\x85 vert\xc4\x99, atlieka pinig\xc5\xb3 funkcij\xc4\x85. I\xc5\xa1 aukso kalamos monetos, auksas specialiais luitais saugomas kaip valstybi\xc5\xb3 centrini\xc5\xb3 bank\xc5\xb3 valdomos aukso atsargos. Valstyb\xc4\x97 laiko auks\xc4\x85 kaip savo tarptautini\xc5\xb3 atsarg\xc5\xb3 dal\xc4\xaf ir gali j\xc4\xaf panaudoti mok\xc4\x97jimo balanso deficitui padengti. Aukso standarto s\xc4\x85lygomis kaip vert\xc4\x97s matas, auksas atliko cirkuliacijos, mok\xc4\x97jimo ir turt\xc5\xb3 kaupimo bei pasaulio pinig\xc5\xb3 funkcijas. Susik\xc5\xabrus valstybi\xc5\xb3 valiut\xc5\xb3 sistemoms, vidaus apyvartoje \xc4\xafsivyravo \xc4\xaf auks\xc4\x85 nekei\xc4\x8diami popieriniai pinigai (banknotai) bei metalin\xc4\x97s monetos, v\xc4\x97liau elektroniniai pinigai. Auksas nebeatitiko cirkuliacijos ir mok\xc4\x97jimo priemon\xc4\x97s funkcij\xc5\xb3, liko vert\xc4\x97s matu, i\xc5\xa1laik\xc4\x97 turt\xc5\xb3 kaupimo priemon\xc4\x97s bei pasaulio pinig\xc5\xb3 funkcijas, teb\xc4\x97ra pinig\xc5\xb3 sistemos pagrindas._NEWLINE_Nuo 1972\xc2\xa0m. auksas nustojo buv\xc4\x99s Tarptautinio valiutos fondo apskaitiniais pinigais ir pakeistas Specialiosiomis Skolinimosi Teis\xc4\x97mis, ta\xc4\x8diau liko svarbiausia valstybi\xc5\xb3 tarptautini\xc5\xb3 atsarg\xc5\xb3 dalimi. Kitaip negu popieriniai pinigai, auksas pats turi vert\xc4\x99 kaip prek\xc4\x97. Auksas perkamas ir parduodamas pasaulio bir\xc5\xbeose. Daugiausia aukso perkama siekiant investuoti pinigus._NEWLINE_Auksas pla\xc4\x8diai naudojamas elektronikos pramon\xc4\x97je. Jis laidus elektrai, atsparus korozijai bei i\xc5\xa1 jo nesunkiai pagaminami labai ploni laidininkai. Tod\xc4\x97l iki mikroschem\xc5\xb3 kristal\xc5\xb3 da\xc5\xbenai vedami auksiniai laidai._NEWLINE_Maisto pramon\xc4\x97je auksas (E175) naudojamas kaip maisto gamini\xc5\xb3 pavir\xc5\xa1iaus metalinis da\xc5\xbeiklis.'